b'\n_START_ARTICLE_\nFlensburgas\n_START_SECTION_\nIstorija\n_START_PARAGRAPH_\nXIII a. Flensburg\xc4\x85 \xc4\xafk\xc5\xabr\xc4\x97 danai, netrukus \xc4\x8dia apsigyveno ir vokie\xc4\x8di\xc5\xb3 pirkliai. 1284\xc2\xa0m. suteiktas miesto statusas, Flensburgas tapo vienu svarbiausi\xc5\xb3 \xc5\xa0l\xc4\x97zvigo kunigaik\xc5\xa1tyst\xc4\x97s miest\xc5\xb3. Jis buvo Hanzos lygos nariu. Viduram\xc5\xbeiais Flensburgas buvo svarbiu silki\xc5\xb3 \xc5\xbevejybos ir apdorojimo centru. XVI a. uosto reik\xc5\xa1m\xc4\x97 ypa\xc4\x8d i\xc5\xa1augo, v\xc4\x97liau Flensburgas buvo svarbiu prekybos romu centru. XIX a. prasid\xc4\x97jus industrializacijai miest\xc4\x85 pranoko Hamburgas ir Kopenhaga._NEWLINE_1920\xc2\xa0m. referendumu miesto gyventojai pasirinko prisijungti prie Vokietijos (toliau \xc4\xaf \xc5\xa1iaur\xc4\x99 esan\xc4\x8dios \xc5\xbeem\xc4\x97s prisijung\xc4\x97 prie Danijos). 1945\xc2\xa0m. Flensburgas buvo paskutine Naci\xc5\xb3 Vokietijos sostine\xc2\xa0\xe2\x80\x93 po Hitlerio mirties \xc5\xa1alies vadovu paskirtas Karlas Dionicas i\xc5\xa1 atakuojamo Berlyno i\xc5\xa1sik\xc4\x97l\xc4\x97 \xc4\xaf Flensburg\xc4\x85 (sudarytas Flensburgo kabinetas), ta\xc4\x8diau po keli\xc5\xb3 savai\xc4\x8di\xc5\xb3 miestas u\xc5\xbeimtas brit\xc5\xb3.'